﻿438 propaganda politică în scopul preamăririi primului dictator comunist român. În egală măsură, cartea probează calitățile unui istoric competent, avizat să formuleze interpretări judicioase în raport cu o gamă variată de surse, între care se disting, alături de cea mai recentă literatură de specialitate, şi o serie de fonduri arhivistice anterior insuficient explorate. În mod cert, contribuția pe care i-o datorăm lui Elis Pleşa va deveni un punct de reper de neocolit în ceea ce priveşte înțelegerea nu doar a cultului personalității, ci şi a „vieții şi timpurilor” lui Gheorghe Gheorghiu-Dej. Felician Velimirovici Mara Mărginean, Ferestre spre furnalul roșu. Urbanism și cotidian în Hunedoara și Călan (1945–1968), Ed. Polirom, Iaşi, 2015, 342 p. Implementarea stringentă a concepțiilor socialist-comuniste şi integrarea societății româneşti într-un spațiu proletar impunea imperativ lansarea grab- nică a unui plan de industrializare urbanistică a României. În volumul recenzat, Mara Mărginean expune analitic, chiar într-o manieră minuțioasă, geneza şi dezvoltarea siderurgiei hunedorene, în speță oraşele Hunedoara şi Călan împreună cu localităţile aparţinătoare, între 1945 şi 1968, având ca rezultantă urbanizarea habitatelor prin prisma socialismului sovietic. Necesitatea deve- lopării unor areale administrative coagulate în jurul unor coloşi industriali a reprezentat pentru puterea politică nu doar o soluționare optimă a proble- maticii mediului locativ, aferent forței de muncă, ci şi un real instrument de control social. Cercetând un vast şi diversificat fond bibliografic, compus din fondul arhi- vistic al diferitelor instituții implicate şi beneficiind de sprijinul Institutului de Investigare a Crimelor Comunismului şi Memoria Exilului Românesc, Mara Mărginean, cercetător postdoctoral al Academiei Române, dezvoltă scriptic un volum remarcabil, structurat în două părți, fiecare a câte patru capitole, ce creionează atât organizarea spațiului urban, cât şi aspecte inedite din viața coti- diană în arealul siderurgic hunedorean. Pornind de la premisa unei coincidențe dintre spațiul temporal studiat şi perioada de progres economic-social al socialismului sovietic, cartea propune deconspirarea a trei afirmații retorice aferente urbanizării industriale a Hunedoarei. În primul rând, se verifică edificarea asupra relației dintre auto- ritățile centrale sau locale şi reprezentanții profesiilor implicate în procesul de construcție urbană; în al doilea rând, se cercetează în ce măsură comuni- tățile urbane vor interveni în modificarea proiectului propus de stat; şi, nu în 439 ultimul rând, se propune identificarea valorii profesionale a construcțiilor din Hunedoara postbelică. În analiza modelelor de organizare a arealului hunedorean s-a trecut la iden- tificarea etapelor succesive ale racordării noilor modele de arhitectură urbană de proveniență sovietică. Astfel, devine interesantă abordarea din perspectiva instituțională a relațiilor dintre politic şi estetic, atât la nivel central, cât şi la nivel local. Prin urmare, direcția procesului decizional în cadrul edificărilor urbane s-a situat pe axa Bucureşti-Hunedoara, condiționată însă atât de reali- tatea locală, cât şi de opțiunile profesionale ale inginerilor implicați. Datorită adoptării în întregime a modelului instituțional de tip sovietic, implementarea tuturor prerogativelor aferente realizării planului de urbanizare s-a realizat în termeni de rezistență sau sustragere asupra unui proiect fără context ideologic. Materializarea proiectului de construcție al urbanizării industriale s-a produs ca urmarea a declanşării conceptului bazat pe realismul socialist realizat expres pentru generarea unei culturii care să angreneze optimismul în rândul maselor muncitoreşti. Din punct de vedere arhitectural, influența sovietică se resimte prin abordarea diferită impusă inginerilor arhitecți al căror principal obiectiv era orientat spre proiectarea unor ansambluri arhitecturale bazate pe cvartale, în scopul optimizării habitatelor industrializate. În reconfigurarea urbanistică a oraşului Hunedoara dintre anii 1945–1955 sarcina esteticii a revenit proiectanților şi arhitecților, însă planul, procesul şi calendarul de construcție şi-au regăsit consimțământul decizional în poli- tica autorităților centrale de la Bucureşti. Prin prisma cadrului organizațional, reuşita acestui proiect a stat sub semnul articulării relațiilor de subordonare dintre factorii decizionali. Cu toate că persoanele desemnate în gestionarea proiectului se regăseau într-o apartenență monocromatică din punct de vedere politic, disensiunile şi opiniile divergente au reuşit să tergiverseze fluiditatea în fluxul proiectului. Totuşi, dezvoltarea Hunedoarei a fost rodul unei strânse interdependențe dintre politicile organelor centrale de conducere şi capacitatea de producție a combinatului siderurgic, ceea ce implica automat un necesar important de resurse umane. Nucleul dur din prima parte a volumului îl constituie capitolul Pragmatism și ideologie într-o etapă tranzitorie, 1955–1960, în care se abordează analiza asupra filierelor de transmitere şi înfăptuire a proiectului de dezvoltarea urbană în Hunedoara, ca urmare a discordanțelor generate de ambiguitatea deciziilor la nivel central şi a divergențelor referitoare la aspectul estetic al urbei. Rezultantele acestor acțiuni indică, pe de o parte, abandonarea realismului socialist în detri- mentul modernismului, modificând astfel şi statutul profesional al arhitecților în raport cu politicul sau cu alte categorii socio-profesionale, iar pe de altă parte, evidențierea liantului dintre succesul developării urbanistice a Hunedoarei şi 440 evoluția economică a României. În acest context se va aborda analitic impactul asupra structurii urbanistice prin prisma inconsistenței proiectelor economice, continuându-se cu o amplă incursiune în descrierea evoluției modelelor arhi- tecturale, raportate la influențele sovietice intercalate cu standardele de moder- nism occidental ale anilor 1950. Prin urmare, implicarea intensă a factorului decizional la nivel regional a determinat reevaluarea politicilor organizatorice urbane, deschizându-se noi orizonturi pentru dezvoltarea zonelor periferice ale oraşului. Pornind de la premisa existenței unor asemănări între modelul arhi- tectural de sorginte est-europeană şi cel implementat de Gheorghe Gheorghiu Dej, se creionează idee că spațiul construit a jucat rolul unei legături de comuni- care dintre răsărit şi apus, astfel oraşele au fost construite pornind de la modelul sovietic, impregnându-se pe parcurs cu idei occidentale adaptate mediului local. În concordanță cu standardele şi cerințele economice ridicate, modelelor arhitecturale de după 1958 li se impunea modificări esențiale de sistematizare teritorială prin realizarea unor sisteme ingrate de dezvoltare regională. Urmare a diminuării costurilor aferente locuințelor şi prin virtutea solicitărilor sociale ale comunității, proiectanții postbelici au implementat microraionul ca o nouă unitatea spațială urbanistică. Proiectând aceste aspecte se conturează speța unor transformări sesizabile prin reamenajarea vechiului oraş şi extinderea spațiilor locative în vechile habitate de tip baracament. Ca soluții de urbani- zare a Hunedoarei, regimul de la Bucureşti a integrat acest areal într-un proiect național de transformare a conceptului industrial de factură sovietică într- unul de factură naționalistă şi de modernizare internă. De asemenea, planul de sistematizare urbană a Hunedoarei trebuia să îndeplinească anumite cerințe cum ar fi identificarea şi delimitarea raportului dintre perimetru urban şi zona rurală limitrofă, precum şi asigurarea controlului optim asupra forței de muncă şi a mobilităților profesionale. Urgentarea imperativă a absorbției resurselor umane a determinat autoritățile centrale să demareze lucrările pentru ridicarea din temelii a unui nou spațiu urban în localitatea Călan, aflată în proximitatea Hunedoarei. Păstrând linia tradiției siderurgice în zonă se întrezăresc germenii unui important proiect industrial, materializat prin Uzinele Victoria. Prin prisma realizărilor tehnologice se remarcă construcția primei instalații pentru produ- cerea cocsului şi semicocsului prin fluidizare sau folosirea primelor suflante pentru furnale. Cu toate că premisele indicau închegarea unui habitat de tip urban în imediata proximitate a Uzinelor Victoria, acest fapt a fost posibil doar odată cu trasarea primului plan de sistematizare din 1958 şi confirmarea statu- tului de oraş în anul 1961. Partea a doua a volumului cercetează sub aspect socio-profesional procesul de mobilitate a forţei de muncă declanşat ca urmare a activităţii industriale şi 441 siderurgice hunedorene. Conceperea planurilor de urbanizare prin crearea de noi locuințe în vecinătatea centrelor industriale a generat un exod muncitoresc convergent din punct de vedere profesional, însă divergent din punct de vedere socio-cultural. Acest fapt a condus la diferite stări conflictuale generate de expunerea propagandistică a oficialităților asupra mirajului conviețuirii civice. Prin urmare, s-a demarat procesul de evaluare analitică a comportamentului demografic prin verificarea rapoartelor aferente anumitori factori specifici cum ar fi: natalitatea, nupțialitatea şi mortalitatea. Odată cu tranziția către o urbanizare industrială, regimul de la Bucureşti dorea în acelaşi timp şi declanşarea procesului de modernizare în spațiul munci- toresc al oraşelor. Ridicarea standardului de viață se afla într-o reală interdepen- dență cu gradul de igienizare conferit de funcționalitatea spațiilor locative şi de calitatea serviciilor edilitare. Deficiențele referitoare la sistemul de alimentare cu apă, condițiile insalubre în care forța de muncă era nevoită să coabiteze, au condus la reale nemulțumiri soldate cu petiții către autoritățile administra- tive. Astfel, valorile crescute ale mortalității au fost influențate atât de incidența crescută a bolilor profesionale ca urmare a poluării combinatelor siderurgice, cât şi de existența bolilor datorate condițiilor precare de igiene în spațiile loca- tive. Toate aceste aspecte au indus, indubitabil, către premisa în care populația participantă la exodul industrial nu a reuşit integrarea în comunitatea existentă, însă din punct de vedere al muncitorului recent urbanizat, acest insucces nu constituie un impediment, ci mai de grabă un impuls de adaptabilitate la noua civilizație suburbană. Succesul proiectului de industrializare siderurgică la Hunedoara, în ansamblul său, a convers inevitabil către nevoile, aspirațiile dar şi obligațiile muncitorului de rând, exponent primordial al principiului de funcționare a sistemului. Comparând analitic relația dintre proiecțiile economice şi producti- vitatea muncii, raportul dintre industrializarea şi managementul proceselor de control, era necesară crearea unui peisaj în care muncitorul să fie privit atât ca şi producător, dar mai ales ca şi consumator al spațiului urban. Având în vedere necesitatea studierii modului de absorție imediate a forței de muncă, prin prisma plasării în centrul arealului urbanistic industrializat a muncitorului producător s-a analizat modalitatea de construcție a identității noilor veniți în raport cu propaganda oficialităților, stadiul integrării munci- torilor în noul habitat din punct de vedere al productivității muncii. Luând în considerare faptul că exodul spre aceste zone s-a realizat voluntar şi indepen- dent de voința oficialităților, se extrage premisa că motivele deciziei de mobi- litate a forțelor de muncă l-a reprezentat calitatea superioară a nivelului de trai, salarizarea superioară şi locurile de muncă stabile. Prin urmare, nevoia păstrării unui contigent important de resurse umane, specializate în domeniul 442 siderurgiei, a determinat statul să ofere într-un final aceste avantaje, schim- bând benefic structura veniturilor salariale ale familiei, fapt ce a generat un real impact asupra comportamentului şi stilului de viață în interiorul comunității. Cel mai elocvent indice în evaluarea gradului de civilizației şi al nivelului de trai s-a dovedit a fi puterea de consum, caracterizată în societatea comunistă prin cumpătare şi echilibru, în care fiecare va primi după nevoi şi va oferi atât cât va putea, practică aflată în antiteza conceptelor occidentale, prin care se urmărea reaşezarea limitelor dintre public şi privat. Principalul argument în motivarea procesului de colectivizare a agriculturii a fost soluționarea proble- maticii aprovizionării cu alimente şi bunuri de larg consum, transformând această componentă într-o unealtă de impunere voalată a ideologiei socialiste. Concluzionând cele expuse anterior, conchidem că Mara Mărginean a creionat în volumul său profilul genezei proiectului de industrializare şi urbani- zare al arealului hunedorean, în primele decenii ale regimului comunist, bazat pe experiența siderurgică existentă. Comparând analitic proiectul şi punerea în aplicare a acestuia, se extrage ipoteza plasării în centrul acțiunii a factorilor ce au favorizat articularea urbanizării din punct de vedere politic, economic, estetic şi social. Cercetarea asupra acestuia aspect s-a concretizat printr-o introspecție în profunzime a vieții muncitorului simplu, dezvăluindu-se infor- mații mai puțin cunoscute despre condițiile de muncă, metodele de angajare, îndeplinirea normelor de producție, salarizarea sau puterea de cumpărare regă- site în Hunedoara urbanizată a anilor 1960. De asemenea, volumul de față oferă cititorului şi o imagine caracterizată prin instantanee succesive ale civilizației impuse de regimul comunist în perioada postbelică, relevând ideea că acest demers se putea proiecta şi către alte centre de emulație industrială. Minodora Damian